b'\n_START_ARTICLE_\nKauno kunig\xc5\xb3 seminarija\n_START_SECTION_\nStudijos\n_START_PARAGRAPH_\nTeikia bakalauro, magistro, licenciato ir daktaro laipsnius. Studijos pradedamos vien\xc5\xb3 met\xc5\xb3 parengiamuoju kursu, po to 5 metus studijuojama VDU Katalik\xc5\xb3 teologijos fakultete: 2 metus\xc2\xa0\xe2\x80\x93 bendrauniversitetiniai ir filosofijos, 3 metus\xc2\xa0\xe2\x80\x93 teologijos ir kiti papildomi dalykai. \xc4\xaegijus bakalauro laipsn\xc4\xaf, dar vien\xc4\x85 semestr\xc4\x85 studijuojami spec. pastoraciniai dalykai ir pasirengiama kunigyst\xc4\x97s \xc5\xa1ventimams. Siekiantieji magistro ar daktaro laipsnio studijas t\xc4\x99sia VDU Katalik\xc5\xb3 teologijos fakultete._NEWLINE_Seminarijoje mokosi klierikai i\xc5\xa1 Kauno arkivyskupijos ir \xc5\xa0iauli\xc5\xb3 bei Vilkavi\xc5\xa1kio vyskupij\xc5\xb3. 2005\xc2\xa0m. buvo 37 d\xc4\x97stytojai, i\xc5\xa1 j\xc5\xb3 6 profesoriai, 15 teologijos ir 7 ba\xc5\xbenytin\xc4\x97s teis\xc4\x97s daktarai. Studijavo 65 klierikai. Vieno klieriko i\xc5\xa1laikymas per metus 2005\xc2\xa0m. kainavo vir\xc5\xa1 15 000 lit\xc5\xb3. Pilnas vieno kunigo parengimas kainuoja apie 95 000 lit\xc5\xb3.\n_START_SECTION_\nIstorija\n_START_PARAGRAPH_\nNumal\xc5\xa1inusi 1863 met\xc5\xb3 sukilim\xc4\x85, Rusijos caro vald\xc5\xbeia 1864\xc2\xa0m. gruod\xc5\xbeio 3 d. \xc5\xbdemai\xc4\x8di\xc5\xb3 vyskupijos \xc4\xafstaigas, \xc5\xbdemai\xc4\x8di\xc5\xb3 kunig\xc5\xb3 seminarij\xc4\x85 ir vyskup\xc4\x85 Motiej\xc5\xb3 Valan\xc4\x8di\xc5\xb3 i\xc5\xa1 Varni\xc5\xb3 perk\xc4\x97l\xc4\x97 \xc4\xaf Kaun\xc4\x85. Seminarijai atiduoti buvusieji bernardin\xc5\xb3 vienuolyno r\xc5\xabmai ir \xc5\xa0v. Jurgio ba\xc5\xbeny\xc4\x8dia. Klierik\xc5\xb3 skai\xc4\x8dius iki 1870\xc2\xa0m. buvo ribotas: nuo 1863\xc2\xa0m. iki 1870\xc2\xa0m. rus\xc5\xb3 vald\xc5\xbeia neleido priimti nauj\xc5\xb3 kandidat\xc5\xb3, o baigusiems trukd\xc4\x97 gauti \xc5\xa1ventimus. Nuo 1871\xc2\xa0m. kai kurie dalykai buvo d\xc4\x97stomi lietuvi\xc5\xb3 kalba. Po Motiejaus Valan\xc4\x8diaus mirties seminarijoje sustipr\xc4\x97jo prolenki\xc5\xa1kos tendencijos._NEWLINE_Prasid\xc4\x97jus Lietuvoje tautiniam atgimimui, Kauno kunig\xc5\xb3 seminarija tapo vienu jo \xc5\xbeidini\xc5\xb3. 1884\xc2\xa0m. \xc4\x8dia i\xc5\xa1leisti keli rankra\xc5\xa1tinio laikra\xc5\xa1\xc4\x8dio \xe2\x80\x9eLietuva\xe2\x80\x9c numeriai, 1888\xe2\x80\x931890\xc2\xa0m. veik\xc4\x97 slapta Lietuvos myl\xc4\x97toj\xc5\xb3 draugija, kurios iniciatoriumi buvo klierikas Juozas Tumas-Vai\xc5\xbegantas, taip pat \xc5\xa0v. Tomo draugija, Klierik\xc5\xb3 b\xc5\xabrelis. 1911\xc2\xa0m. mok\xc4\x97si 139 aukl\xc4\x97tiniai. 1912\xc2\xa0m. seminarija galutinai sulietuvinta._NEWLINE_Pirmojo pasaulinio karo metais seminarijos r\xc5\xabmus u\xc5\xbe\xc4\x97m\xc4\x97 vokie\xc4\x8di\xc5\xb3 kariuomen\xc4\x97 ir pavert\xc4\x97 juos karo ligonine. 1914\xc2\xa0m. spalio 30 d. seminarija perkelta \xc4\xaf Va\xc5\xa1uok\xc4\x97n\xc5\xb3 dvar\xc4\x85 prie Tro\xc5\xa1k\xc5\xabn\xc5\xb3 (jo savininkai v\xc4\x97liau palaidoti netoliese, Um\xc4\x97n\xc5\xb3 koply\xc4\x8dioje). Lietuvai atgavus nepriklausomyb\xc4\x99, 1918\xc2\xa0m. seminarija gr\xc4\x85\xc5\xbeinta \xc4\xaf Kaun\xc4\x85. 1922\xc2\xa0m. joje buvo 6 kursai: I, II\xc2\xa0\xe2\x80\x93 filosofiniai ir III\xe2\x80\x93VI\xc2\xa0\xe2\x80\x93 teologiniai. Nuo 1922\xc2\xa0m., Lietuvos universitete \xc4\xafsteigus Teologijos\xc2\xa0\xe2\x80\x93 filosofijos fakultet\xc4\x85, Kunig\xc5\xb3 seminarija sujungta su \xc5\xa1iuo fakultetu._NEWLINE_1926\xc2\xa0m. \xc4\xafsteigus Lietuvos ba\xc5\xbenytin\xc4\x99 provincij\xc4\x85, seminarijoje mok\xc4\x97si Kauno, Panev\xc4\x97\xc5\xbeio ir Kai\xc5\xa1iadori\xc5\xb3 vyskupij\xc5\xb3 klierikai. 1934\xc2\xa0m. pastatyti nauji r\xc5\xabmai. 1935\xe2\x80\x931944\xc2\xa0m. veik\xc4\x97 Ba\xc5\xbenytinio meno muziejus, 90 000 tom\xc5\xb3 biblioteka. 1938\xc2\xa0m. liepos 2 d. popie\xc5\xbeius Pijus XI seminarij\xc4\x85 paskelb\xc4\x97 tarpdiecezine, jos veikla ir mokymo programos suderintos su Vatikano atitinkamomis tarnybomis. Nuo 1926\xc2\xa0m. iki 1940\xc2\xa0m. seminarija tur\xc4\x97jo 3078 aukl\xc4\x97tinius, vidutini\xc5\xa1kai 205 klierikus kasmet._NEWLINE_1940\xc2\xa0m. Soviet\xc5\xb3 S\xc4\x85jungai okupavus Lietuv\xc4\x85, 1941\xc2\xa0m. sausio 12 d. seminarijos pastatai nacionalizuoti. Tuomet buvo mokomasi ba\xc5\xbeny\xc4\x8diose, vienuolynuose ir priva\xc4\x8diuose namuose. Prasid\xc4\x97jus Antrajam pasauliniam karui ir vokie\xc4\x8diams okupavus Lietuv\xc4\x85, seminarija, nepatirdama didesni\xc5\xb3 trukdym\xc5\xb3, veik\xc4\x97 vis\xc4\x85 okupacijos laikotarp\xc4\xaf, jai sugr\xc4\x85\xc5\xbeintas atimtas turtas._NEWLINE_Pokario metais u\xc5\xbedarytos Tel\xc5\xa1i\xc5\xb3 ir Vilkavi\xc5\xa1kio seminarijos, Kauno kunig\xc5\xb3 seminarija liko vienintel\xc4\x97 Lietuvoje. Sovietin\xc4\x97 vald\xc5\xbeia ki\xc5\xa1osi \xc4\xaf seminarijos vidaus tvark\xc4\x85, buvo daromos \xc4\xafvairios kli\xc5\xabtys norintiems studijuoti, dalis d\xc4\x97stytoj\xc5\xb3 ir klierik\xc5\xb3 represuoti. Klierik\xc5\xb3 skai\xc4\x8dius apribotas iki 150, v\xc4\x97liau nuolat ma\xc5\xbeintas, net iki 25 klierik\xc5\xb3. Turtinga seminarijos biblioteka konfiskuota ir sunaikinta, \xc5\xa0v. Jurgio ir \xc5\xa0v\xc4\x8d. Trejyb\xc4\x97s ba\xc5\xbeny\xc4\x8dios paverstos sand\xc4\x97liais, sunaikinti j\xc5\xb3 meni\xc5\xa1ki interjerai. 1945\xe2\x80\x931981\xc2\xa0m. seminarija pareng\xc4\x97 369 kunigus, disertacijas apgyn\xc4\x97 4 teologijos daktarai ir 21 teologijos licenciatas._NEWLINE_1988\xc2\xa0m. seminarijai gr\xc4\x85\xc5\xbeintas rektorato pastatas, \xc5\xa0v\xc4\x8d. Trejyb\xc4\x97s ba\xc5\xbeny\xc4\x8dia. 1990\xc2\xa0m. seminarijos Teologijos fakultetas sujungtas su VDU Teologijos\xc2\xa0\xe2\x80\x93 filosofijos fakultetu ir pavadintas VDU Katalik\xc5\xb3 teologijos fakultetu. Jame veikia Teologijos, Religijos studij\xc5\xb3 ir Ba\xc5\xbenytin\xc4\x97s teis\xc4\x97s katedros su magistrant\xc5\xabros bei doktorant\xc5\xabros studijomis._NEWLINE_2018 m. bir\xc5\xbeel\xc4\xaf ilgamet\xc4\xaf Kauno kunig\xc5\xb3 seminaros rektori\xc5\xb3 mons. Aurelij\xc5\xb3 \xc5\xbdukausk\xc4\x85 pakeit\xc4\x97 iki tol Tel\xc5\xa1i\xc5\xb3 kunig\xc5\xb3 seminarijos rektoriaus pareigas \xc4\x97j\xc4\x99s kun. teol. dr. Ram\xc5\xabnas Norkus.'